2.1. “Umumiy o‘rta ta’lim muassasida axborot-kutubxona xizmatini tashkil etish” moduli
1-mavzu: Abonement - kutubxona - axborot xizmatinining asosiy bo‘limi
 ( 2 soat amaliy mashg’ulot)

Reja:
1.  Abonement bo‘limi tushunchasi.
2. Foydalanuvchilarga abonement bo‘limida xizmat ko‘rsatish.
 
       Ishning maqsadi: Kutubxonada  tinglovchilarni foydalanuvchilarga xizmat ko‘rsatish, abonement bo‘limi hujjatlari bilan tanishtirish, abonementning kundalik daftarida statistik hisobot qilish jarayonini o‘rgatish. 

      Kutiladigan natija: Tinglovchi kutubxonaning foydalanuvchilarga xizmat ko‘rsatish jarayonlarini to‘liq o‘rganadi, kitobxonlarga xizmat ko‘rsatadi, statistik hisobot qilishni o‘rganadi. 

      Vazifa:  Tinglovchi kutubxonaning foydalanuvchilarga abonementda xizmat ko‘rsatishjarayonida quyidagilarni bajaradilar: 
a) Abonement bo‘limi hujjatlari bilan yaqinda tanishadilar; 
b) Abonement bo‘limning foydalanuvchilarga xizmat ko‘rsatish faoliyatini o‘rganadi; 
c) Kitobxonlarni a’zo qiladilar (kitobxon formulyarini yoki hisobga olish      kartochkasini to‘ldiradilar); 
d) Foydalanuvchini abonement bo‘limidan foydalanish qoidalari bilan tanishadilar; 
e) Abonement bo‘limi ishini hisobga oladilar; 
f) Abonement bo‘limi kundaliginii to‘ldirishda ishtirok etadilar. 

       Iste’molchilarga axborot-kutubxona xizmati ko‘rsatish tizimida abonement va o‘quv zali asosiy o‘rin tutadi. Kitobxonlarga kutubxonalardan tashqarida xizmat ko‘rsatish tizimi ham keyingi yillarida bir qadar  rivojlangan bo‘lishidan qat’iy nazar, abonement va o‘quv zali ularga qaraganda ko‘p iste’molchilarga xizmat ko‘rsatadi. Statsionar kutubxonada iste’molchi tajribali kutubxonachi bilan uchrashadi, shuningdek kutubxonaning barcha adabiyotlaridan va axborot ishlaridan foydalanish imkoniyatiga ega bo‘ladi. O‘quv zali va abonementda iste’molchilar bilan ishlash faollik va aniq maqsadga qaratilgan jarayon bo‘lib, barkamol shaxsni kamol toptirishga, ularni turli fan tarmoqlariga oid yangiliklardan muntazam xabardor etishga, bilimlarini orttirishga ko‘maklashishga qaratilgan. Iste’molchilar ishlash maqsadiga qarab o‘quv zali va abonementning biror turidan foydalanadilar. 
 O‘quv zali va abonement doimo hamkorlikda ishlab bir-birini to‘ldirishi maqsadga muvofiq. Agar o‘quv zalida biror adabiyot bo‘lmagan taqdirda uni kutubxona abonementidan yoki boshqa kutubxonalardan foydalanishga olish mumkin. O‘quv zalidagi ayrim adabiyotlarga talab katta bo‘lmasa uni abonement orqali iste’molchiga o‘qishi uchun  uyga berish mumkin. O‘z navbatida o‘quv zali va abonement ommaviy tadbirlarni  o‘tkazishni, iste’molchilar qiziqishini, talabini o‘rganishni  hamkorlikda tashkil etadilar. Ularni har biri uchun  xizmat ko‘rsatish joyi alohida bo‘lishi maqsadga  muvofiqdir. 
Foydalanuvchilarga abonement bo‘limida xizmat ko‘rsatish. 
Kutubxonaning   fondidagi adabiyotlar va boshqa xujjatlardan kengroq foydalanishga iste’molchilarga  imkoniyat yaratish uchun abonement bo‘limi tashkil etiladi. Abonement so‘zining lug‘aviy ma’nosi- biror bir narsadan vaqtincha foydalanishga imkon berish.
Abonement - kutubxonachilik ish tajribasida uyga vaqtincha  foydalanish uchun kutubxonada mavjud kitoblar va boshqa xujjatlarni berish bilan  shug‘ullanadigan yirik bo‘lim. Adabiyotlar kitobxon tomonidan qaytarish muddati aniq belgilangan va saqlanishiga to‘la kafolat bo‘lgan taqdirdagina beriladi. Kitobxonlarga axborot-kutubxona xizmat ko‘rsatish jarayonida abonement bo‘limini  o‘rni katta bo‘lib, avvalo u turli mazmundagi adabiyotlar fondiga, ma’lumot-bibliografik apparati va  tajribali  xodimlarga ega bo‘ladi. Bu esa har bir kitobxon bilan alohida ishlash  imkonini beradi. Kitobxonlarni kitob tanlashida,ularga adabiyotlarni targ‘ib qilishda o‘ziga xos imkoniyatlarga ega. Abonementda o‘qish madaniyatini  shakllantirish va tarbiyalash, mustaqil bilim olishga  yordam berish, axborot ishlari amalga  oshiriladi. Abonementda yana kutubxonachi kitobxon bilan doimiy, muntazam ish olib borishi mumkin.Bu yerda  kitobxon va kutubxonachi  muloqoti rivojlanadi, kitobxon  qiziqishi, talab va extiyojlari, o‘qish maqsadini aniqlash va uni muntazam ravishda o‘rganish imkoniyati yaratiladi. Abonement orqali uyga kitob berish kutubxonaning ijtimoiy  tashkilot sifatida jamiyatdagi o‘rnini oshiradi. Kitobxon uyga kitob olar ekan, uni nafaqat o‘zi balki oila a’zolari, do‘stlari ham o‘qishi mumkin. Shu ma’noda  kutubxonaga a’zo bo‘lmagan juda ko‘plab fuqarolar kutubxona kitobidan  foydalanadilar. 
Abonement bo‘limining asosiy vazifalari quyidagilardan iborat:
· kitobxonlarni kutubxona fondidagi adabiyotlar bilan ta’minlash;
· kitoblarni vaqtincha foydalanish uchun uyga berish;
· kitobxonlarga kerakli adabiyotlarni topishda yordam berish;
· kitobxonlarning hisobini yuritish;
· kitoblarni saqlash va ularni qaytarib olishni nazorat qilish.
· Kitobxonlar qiziqishini va so‘rovini o‘rganish. 
· Ayrim kitobxonlar guruhiga har tomonlama xizmat ko‘rsatish. 
· Kitobxonlar bilan yakka  tartibda ishlash. 
· Kitob targ‘iboti va kutubxona targ‘iboti bo‘yicha ommaviy ishlarini olib borish. 
· Ommaviy axborot berish.
	Shuningdek, abonement bo‘limi kitobxonlar bilan ishlash, ularning qiziqishlarini o‘rganish va yangi kitoblarni targ‘ib qilish bilan ham shug‘ullanadi.
Odatda, abonement alohida  binoda yoki xonada joylashadi. Katta bo‘lmagan yoki  imkoniyati yo‘q kutubxonalarda  abonement va o‘quv zallari  bitta xonada tashkil qilinadi, kutubxonachi ham abonementda  ham o‘quv zalida xizmat ko‘rsatadi. 
       Abonement yakka tartibda va jamoa abonementi bo‘lishi mumkin. Yakka tartibda abonementda ayrim fuqorolarga kitob berilsa, jamoa abonementida o‘z kutubxonasiga ega bo‘lmagan muassasa va tashkilotlarning  ishchi va mutaxassislariga kitob va boshqa materiallar bilan xizmat ko‘rsatiladi. Keyingi  yillarda barcha ommaviy kutubxonalarida oilaviy abonement tashkil  etilib undan undan keng foydalanilmoqda. 
  Abonement turlari. Kitobxonlar bilan ishlashning mazmuni va vazifalaridan kelib chiqqan holda kutubxonalarda abonementning u yoki bu shakli qo‘llaniladi.  Abonement turlarining belgilashga kutubxona turi ham  ta’sir qiladi.  
	Funksional abonementda kitobxonlarga xizmat ko‘rsatishning ma’lum  bir qismi bir kutubxonachiga birkitiriladi.Masalan: kutubxonaga a’zo qilish, o‘qilgan kitobni qabul qilish, tokchalar yonida yordam berish, olinayotgan adabiyotlarni rasmiylashtirish va x.k. ishlar. Abonementning bu turi  yirik kutubxonalarda keng tarqalgan. Bunda kitobni qabul qilib olish,  kitob berish ishalari alohida kutubxonachi tomonidan bajaradi.  
Guruhli abonement- abonementning bu turida  kitobxonlar formulyar bo‘yicha taqsimlangan bo‘ladi. Bu usul ilmiy va ommaviy kutubxonalarda qo‘llaniladi. Bu abonementda kitobxonlar yoshiga, ma’lumotiga, kasbiga ko‘ra ayrim guruxlarga ajratilib xizmat ko‘rsatiladi, qiziqishi o‘rganiladi va shularga asoslanib adabiyotlar tavsiya qilinadi. Kitobxonlar guruxining sonini belgilash kutubxonachi xodimlar soniga bog‘liq. Bolalarga xizmat ko‘rsatuvchi kutubxonalarda  kitobxonlar ko‘proq yoshiga ko‘ra  guruxlashtiriladi. 
[bookmark: _GoBack]Tarmoq abonementi – yirik ilmiy-universal kutubxonalarda  tashkil qilinadi. Kutubxona fondi fan tarmoqlari bo‘yicha alohida ajratiladi. Har bir kutubxonachi  bir fan tarmog‘i bo‘yicha xizmat ko‘rsatadi. Kitobxonlarga  shu fan tarmog‘i bo‘yicha yuqori malakali xizmat ko‘rsatish imkoniga ega bo‘ladi, kitobxonlarga kitob tanlashda ko‘proq yordam beradi. Adabiyotlarning mazmunan  bir-biriga yaqinligi, fan tarmog‘ini ma’lum bir qismi bilan ishlash, o‘z bo‘limining adabiyotlarini mukammal bilishi va kitobxonlarga umumiy  abonementdagi kutubxonachiga nisbatan malakaliroq xizmat ko‘rsatish imkonini beradi.  	Kutubxonalararo abonement –kitobxonga o‘zi a’zo bo‘lgan kutubxona fondida mavjud bo‘lmagan adabiyotlarga bo‘lgan talabini boshqa kutubxonalar fondi yordamida bajarishga qaratilgan xizmat shakli. Xalqaro abonement bir mamlakat kutubxonalari fondida bo‘lmagan adabiyotlarni boshqa mamlakat kutubxonalari fondidan olib berishga asoslangan, asosan ilmiy xodimlar va mutaxassislarga xizmat ko‘rsatish shakli. Kitobxonlarga axborot-kutubxona xizmati ko‘rsatish tizimini to‘g‘ri tashkil qilish hamma bo‘limlarning birgalikda ish olib borishini, asosiy  xizmat ko‘rsatish shakllarining o‘zaro aloqasini talab qiladi.
Savollar:
1. Axborot-kutubxona xizmati ko‘rsatish tizimining mazmuni nimada? 
2. AKM va kutubxonalarda iste’molchilarga kutubxona abonementida xizmat ko‘rsatish usullarini sanab bering. 
3. Abonement bo‘limi nima?
4.  Kutubxonada abonement bo‘limining asosiy vazifasi nimadan iborat?
5. Abonement bo‘limi boshqa kutubxona bo‘limlaridan qanday farq qiladi?
6. Abonement bo‘limining qanday turlari bor?

Muhokama uchun savollar
1. Abonement bo‘limining kutubxona faoliyatidagi o‘rni haqida fikringizni bayon qiling.
2. Abonement bo‘limida foydalanuvchilar bilan ishlash madaniyati qanday bo‘lishi kerak?
3. Abonement xizmatini rivojlantirish bo‘yicha takliflaringizni yozing.
4. Raqamli texnologiyalar davrida abonement bo‘limining istiqbollari qanday?
5. Abonement bo‘limi orqali kitobxonlik madaniyatini rivojlantirish usullari qanday?

